AaB må undvære Kenneth Emil Petersen i forårets sidste tre superligakampe. AaB-profilen fik to gule og dermed rødt kort i lørdagens kamp mod Sønderjyske. Den ene karantænedag har han fået af Dansk Boldspil-Union for hans opførsel efter udvisningen. Udvisningen kom, da han fem minutter før tid begik et frispark for et benspænd bagfra, hvilket dommer Mads-Kristoffer Kristoffersen vurderede til gult kort. Det blev Kenneth Emil Petersen så arrig over, at han opførte sig aggressivt over for både dommeren, linjevogter Jannik Rosenkrands Vinther og fjerdedommer Jens Maae. DBU skriver på sin hjemmeside, at udvisningen udløste 21 karantænepoint, og med de 24 han havde i forvejen, gav det to dages karantæne. Men AaB-spillerens opførsel efterfølgende har givet ham yderligere 15 karantænepoint, og så klappede fælden. Til gengæld kan Kenneth Emil Petersen se frem til at indlede næste sæson uden point på karantænekontoen. /ritzau/

Referat:
Kenneth Emil Petersen får en ekstra spilledags karantæne for udfald mod dommer, linjedommere og fjerdedommer.